MBKET เผยปี 59 ปรับขั้นตอนโอนเงินหลักประกันหนุนทำธุรกรรมผ่านอินเตอร์เน็ต
MBKET คาดว่าจะยกเลิกการรับหลักฐานโอนเงินหลักประกันทางแฟกซ์หรืออีเมล์ และเปลี่ยนมาทำผ่านระบบ ATS หรือ e-payment ทั้งหมด ในต้นปี 59 เป็นต้นไป ซึ่งเป็นการปรับชั้นตอนโอนเงินส่งเสริมลูกค้าทำธุรกรรมผ่านอินเทอร์เน็ต เพื่อความสะดวก ลดต้นทุน และเพิ่มประสิทธิภาพในการทำธุรกิจมากยิ่งขึ้น
28 ต.ค. 2558

นางบุญพร บริบูรณ์ส่งศิลป์ ประธานเจ้าหน้าที่บริหาร บล.เมย์แบงก์ กิมเอ็ง (ประเทศไทย) หรือ MBKET  เปิดเผยว่า ปัจจุบันบริษัทมีจำนวนบัญชีลูกค้าเกือบ 200,000 บัญชี เพื่อเพิ่มความสะดวก และให้บริการอย่างมีประสิทธิภาพแก่ลูกค้าทุกราย บริษัทฯ จึงได้ร่วมหารือกับสมาคมบริษัทหลักทรัพย์ไทย (ASCO) ผลักดันให้อุตสาหกรรมหลักทรัพย์เข้าสู่ Digital Industry ลดการใช้กระดาษ ลดต้นทุนการดำเนินงาน เพิ่มความรวดเร็วในการบริการ และเพิ่มความปลอดภัยในการทำธุรกรรมให้กับลูกค้ามากยิ่งขึ้น
จากเดิมเมื่อลูกค้าโอนเงินหลักประกันผ่านธนาคารแล้วส่งหลักฐานการโอนเงินมายังบริษัทฯ ผ่านทางแฟกซ์หรืออีเมล์ และเมื่อเจ้าหน้าที่ตรวจสอบความถูกต้องแล้ว จึงโอนเงินหลักประกันเข้าสู่บัญชีลูกค้า และปรับเพิ่มวงเงินการซื้อขายให้
แต่ตั้งแต่ต้นปี 59 ลูกค้าจะไม่ยุ่งยากในการส่งหลักฐานเข้ามา โดยให้ลูกค้าแจ้งเลขบัญชีธนาคาร เพื่อทำการผูกบัญชีหักเงินฝาก (ATS) ไว้ที่บริษัทฯ เพียงครั้งเดียว หลังจากนั้นเมื่อต้องการโอนเงิน ลูกค้าเพียงแค่แจ้งผ่านหน้าเว็บไซต์ หรือแจ้งผ่านแบบฟอร์มของบริษัทฯ ระบบจะตัด ATS และส่งเงินเข้าบัญชีลูกค้า พร้อมทั้งปรับเพิ่มวงเงินของลูกค้าอย่างรวดเร็ว การทำธุรกรรมลักษณะนี้จะทำให้เกิดความสะดวก ปลอดภัย และมั่นใจได้ว่าเงินเข้าบัญชีถูกต้อง
นอกจากวิธีการ ATS แล้ว บริษัทฯ ยังมีอีกหนึ่งบริการที่สะดวกรวดเร็วคือ “e-payment” ลูกค้าสามารถแจ้งขอตัดเงินหลักประกันโดยระบุ Internet Banking ที่ต้องการทำรายการครั้งแรกครั้งเดียว จากนั้นลูกค้าสามารถทำรายการผ่านหน้าเว็บไซต์ของบริษัทฯ ระบบจะเพิ่มวงเงินให้กับลูกค้าอัตโนมัติทันทีที่ลูกค้าทำรายการ